Kapers nog soek wat vrou ‘koelbloedig’ doodskietHelen Fanourakis (Foto: Facebook) Die polisie in eMalahleni (Witbank), Mpumalanga, is steeds op soek na verdagtes wat glo Sondag ŉ vooraanstaande sakevrou van die hoëveld voor haar huis doodgeskiet het en toe met haar motor op die vlug geslaan het. Kol. Mtsholi Bhembe, woordvoerder van die polisie, het Maandag aan Maroela Media gesê Helen Fanourakis (43) se splinternuwe bakkie is Maandag by Schoongezicht in die dorp opgespoor, sowat tien kilometer van waar sy die vorige aand “koelbloedig” doodgeskiet is. Volgens Bhembe is Fanourakis omstreeks 18:30 voor haar huis in die Del Judor-eiendomsontwikkeling in eMalahleni doodgeskiet. Bhembe vertel sy was by die hek toe ŉ onbekende aantal mans haar nader. Hulle het Fanourakis twee keer geskiet voor hulle met haar voertuig, ŉ Mazda BT‑50, gevlug het. Dié voertuig is deur die loop van die dag verlate gevind. Fanourakis is op die toneel dood verklaar en ŉ saak van moord is by die polisie aanhangig gemaak. Bhembe het ŉ beroep op die publiek gedoen om enige inligting rakende die moord op Fanourakis by lt.kol. Simon Thobejane by 079 891 5845 aan te meld.